google/wiki40b huggingface dataset:
Σαράντης Αλιβιζάτος

Βιογραφία

Γεννήθηκε στην Κεφαλλονιά. Έχει συνεργαστεί με μεγάλα ονόματα του ελληνικού πενταγράμμου, όπως η Χάρις Αλεξίου, η Κωνσταντίνα, η Γλυκερία, η Άννα Βίσση, ο Αντώνης Καλογιάννης, η Πίτσα Παπαδοπούλου,o Γιάννης Πάριος,ο Τόλης Βοσκόπουλος, ο Θέμις Αδαμαντίδης κ.ά. Έχει συνεργαστεί με συνθέτες όπως ο Γιάννης Σπανός, ο Αντώνης Βαρδής, ο Μάριος Τόκας, ο Χρήστος Νικολόπουλος, ο Γιάννης Γιοκαρίνης, ο Θανάσης Πολυκανδριώτης κ.ά.
Ακρίδα (σκάκι)

Κίνηση

Η ακρίδα κινείται ορθογωνίως και διαγωνίως, όπως μια συνηθισμένη βασίλισσα, αλλά μόνο με άλματα πάνω από άλλο κομμάτι σε οποιαδήποτε απόσταση από το αμέσως πιο κοντινό τετράγωνό της. Αν δεν υπάρχει κομμάτι να κάνει άλμα από πάνω του, τότε δεν μπορεί να μετακινηθεί. Αν κάποιο τετράγωνο, πέρα από το κομμάτι που πηδάει η ακρίδα, καταλαμβάνεται από κομμάτι του αντιπάλου, τότε η ακρίδα μπορεί να το συλλάβει. Η ακρίδα μπορεί να πηδήσει πάνω από όλα τα κομμάτια (λευκά ή μαύρα), αλλά το κομμάτι που πηδά από πάνω του δεν επηρεάζεται.
Ένα παράδειγμα κίνησης της ακρίδας φαίνεται στο πρώτο διάγραμμα πάνω δεξιά. Η λευκή ακρίδα στο δ4 μπορεί να κινηθεί προς τα τετράγωνα που σημειώνονται με χι (β2, δ1, δ7 και θ8), μπορεί επίσης να συλλάβει το μαύρο πιόνι στο α7. Δεν μπορεί όμως να μετακινηθεί στο η4, επειδή υπάρχουν δύο κομμάτια ενδιαμέσως και δεν μπορεί να πηδήξει από πάνω τους.
Κρίστα Άλλεν

Βιογραφία

Γεννημένη στις 5 Απριλίου του 1971 στην πόλη Βεντούρα της Καλιφόρνια, η Κρίστα μεγάλωσε στο Ώστιν του Τέξας, όπου σπούδασε και αποφοίτησε από το Austin Community College όπου έλαβε την ειδικότητα του εκπαιδευτικού. Στη συνέχεια εργάστηκε για κάποιο διάστημα σαν νηπιαγωγός πριν πάρει την απόφαση να ασχοληθεί με την υποκριτική. Έχει στεφθεί Μις Τέξας και έχει ξεκινήσει δική της σειρά ρούχων με την επωνυμία Sex Brand. Αρκετές φορές στους τίτλους των ταινιών αναφέρεται σαν Κρίστα Άλλεν-Μόριτ, αποτέλεσμα του σύντομου (1996-1999) γάμου της με τον Τζάστιν Μόριτ (Justin Moritt), κατά τη διάρκεια του οποίου απέκτησαν ένα γιο, τον Τζέηκομπ Νόλαν (Jacob Nolan). Το όνομα της είχε παλιότερα συνδεθεί με τον ηθοποιό Τζορτζ Κλούνι (George Clooney), λόγω κάποιου αισθηματικού δεσμού μεταξύ τους.

Σταδιοδρομία

Η Κρίστα έχει εμφανιστεί στις τηλεοπτικές σειρές Days of Our Lives (ελλ. Μέρες αγάπης, 1996-1999) και Baywatch (2000-2001). Συμμετείχε επίσης σε κινηματογραφικές ταινίες όπως Confessions of a Dangerous Mind, Anger Management (ελλ. Ασκήσεις Ψυχραιμίας) και την ταινία τρόμου Feast. Πολλοί θυμούνται την σύντομη εμφάνιση της στην ταινία Liar, Liar (ελλ. Ο Ψευταράς) σαν το χυμώδες κορίτσι του ασανσέρ αλλά και τη μικρή συμμετοχή της σε επεισόδιο της σειράς The X-Files όπου υποδυόταν ένα σέξι virtual reality χαρακτήρα.
Πρόσφατα εμφανίζεται στη σειρά του καναλιού HBO Unscripted, υποδυόμενη τον εαυτό της, ως ένα άτομο που προσπαθεί να αποβάλει το τίτλο του "συμβόλου του σεξ" για να κερδίσει έτσι πιο σοβαρούς ρόλους.
Σφραγίδα των Βορείων Μαριανών Νήσων

H σφραγίδα των Βορείων Μαριανών Νήσων είναι εμπνευσμένο από το έμβλημα του ΟΗΕ, καθώς τα νησιά ήταν υπό την εντολή του διεθνούς οργανισμού. Το φόντο είναι γαλάζιο και υπάρχει ένα λευκό αστέρι και μία πέτρα latte . Το mwarmwar (διακοσμητικό στεφάνι) προστέθηκε το 1981 και τονίζει τη σχέση των νησιών με την ιερή τους ιστορία και τα έθιμά τους.
Κόσμος 2424

Αποστολή

Οι τρεις δορυφόροι εκτοξεύτηκαν με πύραυλο Προτόν-Κ από το κοσμοδρόμιο του Μπαϊκονούρ στο Καζακστάν την 25η Δεκεμβρίου 2006. Και οι τρεις τέθηκαν επιτυχώς σε μέση περιγήινη τροχιά. Εν συνεχεία έλαβαν ονομασίες στο σύστημα αρίθμησης "Κόσμος" καθώς και τον διεθνή προσδιοριστή 2006-062C. Η Διοίκηση Διαστήματος των ΗΠΑ έδωσε στον Κόσμος 2424 τον αριθμό 29672 στον Κατάλογο Δορυφόρων.
Είναι σε κανονική λειτουργία από τις 3 Απριλίου 2007.
Χουλιαρομύτα

Περιγραφή

Είναι ψηλά πουλιά που φτάνουν τα 86 εκ. Έχουν λευκό χρώμα ενώ τα ενήλικα έχουν κιτρινωπό φτέρωμα στη βάση του λαιμού τους. Το ράμφος είναι μακρύ, σκούρο σταχτί ενώ η άκρη του είναι πλατιά σαν κουτάλι (χουλιάρη, εξ ου και το όνομα Χουλιαρομύτα) και κιτρινωπή. Τα πόδια του έχουν κι αυτά την σταχτί απόχρωση. Την περίοδο της αναπαραγωγής αποκτούν ένα λοφίο κιτρινωπού χρώματος.

Βιότοπος

Ζει και φωλιάζει σε υγροβιότοπους με πλούσιους καλαμιώνες όπου και φωλιάζει σε αποικίες.

Γεωγραφική εξάπλωση

Η χουλιαρομύτα είναι σπάνιο πτηνό που έρχεται στην Ευρώπη τους θερινούς μήνες ενώ τον χειμώνα μεταναστεύει στην Αφρική. Είναι πολύ σπάνιο πτηνό σε όλη την Ευρώπη και στην Ελλάδα όπου ο πληθυσμός του τα τελευταία χρόνια έχει μειωθεί σημαντικά. Τα λίγα άτομα που έρχονται τα βρίσκουμε στους περισσότερους μεγάλους υγροβιότοπους που έχουν απομείνει στη χώρα. Στην υπόλοιπη Ευρώπη το βρίσκουμε κυρίως στις νότιες περιοχές.
Τζιλ Κέλλυ

Βιογραφικά στοιχεία

Γεννήθηκε τη 1η Φεβρουαρίου 1971 στην Πομόνα της Καλιφόρνια. Το καλλιτεχνικό της όνομα είναι συνδυασμός των χαρακτήρων που υποδύονται η Φάρα Φόσετ και Τζάκλυν Σμιθ στην σειρά «Οι άγγελοι του Τσάρλι». Αποφοίτησε από την δευτεροβάθμια εκπαίδευση και άρχισε να εμφανίζεται ως γυμνή χορεύτρια στριπτίζ. Το 1993, κατόπιν συμβουλής της Τίφανι Μίλλιον, επισκέφτηκε την έκθεση του έρωτα στο Λας Βέγγας, όπου γνωρίστηκε με τον μετέπειτα σύζυγό της, Καλ Τζάμερ. Αυτός της άνοιξε το δρόμο στον ερωτικό τομέα, όπου τα επόμενα δύο χρόνια γνώρισε μεγάλη επιτυχία. Στις 25 Ιανουαρίου 1995 ο άνδρας της αυτοκτόνησε με το πιστόλι του μπροστά στην είσοδο του σπιτιού τους, με αποτέλεσμα να ακολουθήσει έντονη δημοσιογραφική κάλυψη που για μικρό διάστημα την έφερε στις οθόνες της τηλεόρασης. Η Τζιλ μετά από παύση λίγων μηνών επανήλθε στην πορνογραφία. Το 2001 ίδρυσε μαζί με τον αδελφό της που εκτελεί χρέη μάνατζερ την εταιρεία παραγωγής «Jill Kelly productions», με αστέρες την Τζίνα Χέιζ και Αλέξις Αμόρ. Η εταιρεία χρεοκόπησε τον Αύγουστο του 2005, βγήκε στο σφυρί τον Απρίλιο του 2006, και αγοράστηκε από το Πέντχαουζ για 1,8 εκατομμύρια δολάρια.
Άννα Κομνηνή

Βιογραφικά στοιχεία

Γεννήθηκε την 1η Δεκεμβρίου του 1083 στην Πορφύρα, το δωμάτιο στο ανάκτορο της Κωνσταντινούπολης όπου γεννιούνταν τα παιδιά των αυτοκρατόρων και έτυχε επιμελέστατης μόρφωσης και παιδείας. Το 1091 μνηστεύθηκε τον Κωνσταντίνο Δούκα, γιο του αυτοκράτορα Μιχαήλ Ζ΄ ενώ, μετά τον θάνατο του Κωνσταντίνου Δούκα, το 1097, παντρεύτηκε τον Νικηφόρο Βρυέννιο.
Όταν το 1118 πέθανε ο πατέρας της, οργάνωσε συνωμοσία κατά του νόμιμου διάδοχου, του αδελφού της Ιωάννη, η οποία απέτυχε εξαιτίας της άρνησης του συζύγου της να πάρει μέρος σε αυτήν.

Η ιστορικός

Το 1137, μετά τον θάνατο του συζύγου της Νικηφόρου Βρυέννιου, αποσύρεται στην Αγία Μονή της Κεχαριτωμένης, στην Κωνσταντινούπολη, όπου και συνέγραψε μεταξύ του 1137 και του 1148 την Αλεξιάδα, σε 15 βιβλία (κεφάλαια). Στο έργο της κατέγραψε την ιστορία του πατέρα της Αλεξίου Α΄ μεταξύ 1069 και 1118. Η γλώσσα και η μορφή του κειμένου αποτελεί χαρακτηριστικό δείγμα του αττικισμού. Το έργο της αποτελεί σημαντική πηγή για την Α΄ Σταυροφορία και είναι επίσης πολύτιμο για τις γεωγραφικές και τοπογραφικές πληροφορίες που περιέχει.
Πέθανε μετά το 1148, αλλά άγνωστο ακριβώς πότε. Από την Αλεξιάδα φαίνεται ότι ζούσε μέχρι και το 1148, οπότε είναι πιθανό ότι πέθανε λίγο αργότερα, το 1149 ή το 1153 ή το 1154. Τάφηκε κοντά στον πατέρα της, στη Μονή Παμμακάριστου.
Ο Κωνσταντίνος Καβάφης είχε αφιερώσει στην Άννα Κομνηνή το ομώνυμο ποίημα, δημοσιευμένο το 1920.
Πορθμός του Αγίου Γεωργίου

Ο Πορθμός του Αγίου Γεωργίου (αγγλικά: St George's Channel, ιρλανδικά: Muir Bhreatan, ουαλικά: Sianel San Siôr) βρίσκεται στον Ατλαντικό ωκεανό και είναι μία λωρίδα θάλασσας που συνδέει την Ιρλανδική θάλασσα στο βορρά με την Κελτική θάλασσα στα νοτιοδυτικά. Το στενότερο σημείο του πορθμού έχει πλάτος 76 χιλιόμετρα. Ιστορικά, το όνομα "Πορθμός του Αγίου Γεωργίου" χρησιμοποιήθηκε εναλλακτικά με το «Θάλασσα της Ιρλανδίας» ή «Ιρλανδικό κανάλι" και περιλάμβανε όλα τη θαλάσσια περιοχή δυτικά της Ιρλανδίας και ανατολικά της Μεγάλης Βρετανίας. Αργότερα περιορίστηκε στο τμήμα που χωρίζει την Ουαλία από το Leinster, ενώ μερικές φορές εκτείνεται νότια έως την θαλάσσια περιοχή μεταξύ της West Country της Αγγλίας και του Ανατολικού Munster, η οποία θαλάσσια περιοχή από το 1970 ονομάζεται Κελτική Θάλασσα. Η ονομασία πορθμός του Αγίου Γεωργίου καταγράφεται για πρώτη φορά το 1578 στο αρχείο του δεύτερου ταξιδιού του Martin Frobisher. Λέγεται ότι προέρχεται από ένα μύθο ο οποίος αναφέρει ότι ο Άγιος Γεώργιος είχε ταξιδέψει από τη Βυζαντινή Αυτοκρατορία μέχρι τη Ρωμαϊκή Βρετανία, φτάνοντας στη Μεγάλη Βρετανία μέσω του καναλιού που φέρει το όνομά του.
Γαιοκτησία

Με τον όρο γαιοκτησία εννοείται η κατοχή και χρήση γης από διαφορετικούς φορείς, που αντιπροσωπεύονται από το άτομο, την οικογένεια ή το γένος, την κοινότητα, τον βασιλέα, τον αυτοκράτορα ή το ιερατείο. Το δικαίωμα της γαιοκτησίας κατά την αρχαιότητα διαφέρει από το δικαίωμα ιδιοκτησίας της γης, καθώς στην εξέλιξη του θεσμού η ατομική ιδιοκτησία της γης εμφανίστηκε κατά την νεότερη ιστορική περίοδο. Σύμφωνα με έναν άλλο ορισμό η γαιοκτησία είναι ιδιοκτησία καλλιεργήσιμης γης.
Οι δομές της γαιοκτησίας είναι περίπλοκες και ποικίλουν σε διαφορετικές χώρες. Σύμφωνα με την UNEP η Διεθνής Οργάνωση Τροφίμων και Γεωργίας ορίζει την έγγειο ιδιοκτησία ως «σχέση, είτε νόμιμη είτε εθιμική, μεταξύ των ανθρώπων, ως ατόμων ή ομάδων, σε σχέση με τη γη. Το δίκαιο για την γαιοκτησία καθορίζει τα δικαιώματα κατοχής και χρήσης της γης για μία διακριτή κοινωνία. Οι νόμοι καθορίζουν πώς χορηγούνται δικαιώματα χρήσης, ελέγχου, και μεταβίβασης της γης, καθώς επίσης και σχετικές ευθύνες και υποχρεώσεις. Με απλούς όρους, τα συστήματα  γαιοκτησίας καθορίζουν ποιος μπορεί να χρησιμοποιήσει, ποιους πόρους για πόσο καιρό και υπό ποιες προϋποθέσεις»

Ιστορική εξέλιξη του θεσμού

Τα γραπτά αρχεία των πόλεων κρατών της Μεσοποταμίας υποδεικνύουν στοιχεία γαιοκτησίας. Ειδικότερα στη Βαβυλώνα εντοπίζεται ο θεσμός καθαρότερα, αλλά υπάρχουν ενδείξεις ότι παρόμοιες συνθήκες γαιοκτησίας επικρατούσαν στο Ελάμ, τη Συρία και τη Μικρά Ασία. Η κτήση των γαιών βρισκόταν καθολικά ή εν μέρει υπό το έλεγχο του κράτους ή ακριβέστερα υπό τον έλεγχο του ιερατείου της προστάτιδας θεότητας της πόλης. Καλλιεργείτο από δουλοπάροικους που πλήρωναν για την ενοικίαση της γης, αλλά δεν φορολογούνταν από το κράτος.
Μάχη του Νέβιλ

Πρελούδιο

Η βραχύχρονη ειρήνη μεταξύ Αγγλίας και Σκωτίας διακόπηκε το 1345 με την εισβολή των Άγγλων στην Σκωτία. Την ίδια χρονική φάση ανανεώθηκε ο πόλεμος στην Γαλλία: στην 12 Ιουνίου του 1346 τα στρατεύματα του Εδουάρδου Γ΄ της Αγγλίας αποβιβάστηκαν στην Νορμανδία. Παραμένοντας πιστός στη συμμαχία με την Γαλλία, ο Δαυίδ Β΄ εισέβαλε στην βόρεια Αγγλία. Αντιμετώπισε δυσκολία να επιτύχει στρατηγικά αποτελέσματα λόγω τον οχυρωματικών έργων που είχαν κατασκευαστή από τον Εδουάρδου Γ΄ για αυτό το ενδεχόμενο. Παρόλου αυτά, λόγω της δυσμενής θέσης της Γαλλίας μετά την ήττα στη μάχη του Crécy, ο σκωτσέζος βασιλείας συγκέντρωσε ξανά τον στρατό του και εισέβαλε την βόρεια Αγγλία. Μετά την λεηλασία της περιοχής του Cumberland, το στράτευμα του πλησίασε την πόλη Durham.

Μάχη

Τα Σκωτσέζικα στρατεύματα αριθμούσαν 12 χιλιάδες. Το Αγγλικό στράτευμα αποτελούσε η τοπική πολιτοφυλακή και αριθμούσε 3-4 χιλιάδες (αν και ο Jean Froissart αναφέρει 11 χιλιάδες). Την διοίκηση του Αγγλικού στρατεύματος είχε αναβάλει ο αρχιεπίσκοπος του Γιορκ, William de la Zouche. Στις 17 Οκτωβρίου τα δυο στρατεύματα παρατάθηκαν δυτικά του Durham, κοντά στο Αγγλοσαξονικό μνημείο του Νέβιλ-Κρος. Ξέροντας πόσο καθοριστικό παράγοντα έπαιξε η διατήρηση της αμυντικής θέσης στις μάχες του Crécy και του Halidon Hill και οι δύο πλευρές επέλεξαν στάση αναμονής. Στη παρούσα όμως συγκυρία η πλάστιγγά έγερνε προς την πλευρά των Άγγλων που παρενοχλούσαν τις γραμμές των Σκωτσέζων με τους τοξότες τους. Αυτό είχε ως αποτέλεσμα ο Δαυίδ Β΄ να αφήσει τις αμυντικές θέσεις και να κινηθεί ενάντια των Αγγλικών δυνάμεων με δυο από τα τρία τάγματα του στρατού του. Τα διάφορα όμως εμπόδια μεταξύ των δυο παρατάξεων έκαναν τα Σκωτσέζικα στρατεύματα εύκολο στόχο για του Άγγλους τοξότες, ακολουθώντας το ίδιο μοτίβο με τη μάχη του Crécy. Το τρίτο τάγμα, υπό την διοίκηση του Ροβέρτου Στιούαρτ, τράπηκε σε φυγή. Το αποτέλεσμα ήταν η ήττα του Σκωτσέζικου στρατού και η αιχμαλωσία του Δαυίδ Β΄. Αιχμαλωτίστηκαν, επίσης, πολύ Σκωτσέζοι ευγενείς.

Σημασία

Η ήττα των Σκωτσέζων στη μάχη του Νέβιλ-Κρος και η αιχμαλωσία του Δαυίδ Β΄ είχε ως αποτέλεσμα τη μακρά απουσία της Σκωτίας από τα δρόμενα του εκατονταετή πολέμου. Οι διαπραγματεύσεις για την πληρωμή λύτρων για την απελευθέρωση του βασιλεία τελείωσαν μόλις το 1357. Ακόμα και μετά την επιστροφή του Δαυίδ Β΄ στην Σκωτία, ήταν αναγκασμένος να διατηρεί ειρήνη με την Αγγλία. Σαν αποτέλεσμα, ο Εδουάρδος Γ΄ είχε την ευχέρεια να πραγματοποιεί επιχειρήσεις στη Γαλλία ανενόχλητος για τα νώτα του στη Βρετανία.
Χαράλαμπος Θεοδωρίδης

Βιογραφικό

Γεννήθηκε το 1883 στην Kαισάρεια της Kαππαδοκίας στη Μικρά Ασία.
Το 1900 αποφοίτησε από τη Μεγάλη του Γένους Σχολή στην Κωνσταντινούπολη. Το 1913 πήρε πτυχίο φιλολογίας της Φιλοσοφικής Σχολής του Πανεπιστημίου Aθηνών. Το 1915 έκανε μεταπτυχιακές σπουδές στην αρχαία ελληνική λογοτεχνία, ιστορία και φιλοσοφία στα Πανεπιστήμια της Λειψίας και του Mονάχου. Το 1918 αναγορεύτηκε διδάκτωρ της φιλοσοφίας με τη διατριβή «Κοινωνικές εκδηλώσεις του ερωτικού συναισθήματος». Το 1919 επέστρεψε στην Ελλάδα. Το 1921 διορίστηκε ως φιλόλογος και το 1925, έτος ίδρυσης του Πανεπιστημίου Θεσσαλονίκης, κατέλαβε την έδρα της φιλοσοφίας.
Με το έργο του 1954 "Επίκουρος, η αληθινή όψη του αρχαίου κόσμου", έγινε ο πρώτος σύγχρονος Έλληνας που ασχολήθηκε συστηματικά με το φιλόσοφο Επίκουρο και άνοιξε τον δρόμο προς την επανακάλυψη της επικούρειας φιλοσοφίας στην εποχή μας.
Πέθανε στην Αθήνα το βράδυ της 17ης προς 18η Νοεμβρίου 1957.
Πανελλήνιο πρωτάθλημα ανώμαλου δρόμου ανδρών 1952

Το Πανελλήνιο πρωτάθλημα ανώμαλου δρόμου ανδρών 1952 διεξήχθη στις 9 Μαρτίου στη Φιλοθέη υπό την αιγίδα του ΣΕΓΑΣ μαζί με το εφηβικό πρωτάθλημα. Τις προηγούμενες εβδομάδες είχαν διεξαχθεί τα περιφερειακά πρωταθλήματα.

Το ανδρικό πρωτάθλημα

Το ανδρικό πρωτάθλημα διεξήχθη σε διαδρομή μήκους 10 χλμ με αφετηρία και τερματισμό το Σχολείο της Φιλοθέης. Τερμάτισαν πάνω από 17 αθλητές. Πρωταθλητής στο ατομικό αναδείχθηκε ο Βασίλης Μαυραπόστολος του Παλαιού Φαλήρου για τέταρτη συνεχόμενη χρονια. Στο ομαδικό για δεύτερη συνεχή χρονιά τον τίτλο κατέκτησε ο Πειραϊκός Σύνδεσμος. Εντυπωσιακή ήταν η παρουσία του Απόλλωνα Πατρών, που αναδείχθηκε καλύτερος επαρχιακός σύλλογος κατακτώντας την τρίτη θέση.

Το εφηβικό πρωτάθλημα

Το εφηβικό πρωτάθλημα διεξήχθη σε διαδρομή μήκους 5 χλμ, με αφετηρία και τερματισμό το Σχολείο της Φιλοθέης. Μετείχαν 24 αθλητές, μεταξύ των οποίων πολλοί από την Πάτρα που είχε εντυπωσιακή παρουσία. Πρωταθλητής Ελλάδος εφήβων στο ατομικό αναδείχθηκε ο Σωτήρης Λαχταρίδης του Εθνικού Αθηνών. Στο ομαδικό την πρώτη θέση πήρε ο Εθνικός Γ.Σ. με μικρή διαφορά από την Παναχαϊκή.
Ψαθυρότητα

Ψαθυρότητα ονομάζεται η ιδιότητα των υλικών να παρουσιάζουν μικρές παραμορφώσεις πριν τη θραύση τους. Αποτέλεσμα της μικρής παραμόρφωσης είναι η μειωμένη ικανότητα τους να απορροφούν ενέργεια πριν αστοχήσουν. Υλικά όπως το γυαλί, τα κεραμικά, το άοπλο σκυρόδεμα, ο χυτοσίδηρος και άλλα θεωρούνται ψαθυρά. Η αντίθετη ιδιότητα ονομάζεται ολκιμότητα.
Ιωάννης Τριανταφύλλης

Πολιτική σταδιοδρομία

Σπούδασε Νομικά και εργάστηκε ως δικηγόρος στην ελληνική πρωτεύουσα. Εξελέγη για πρώτη φορά βουλευτής Αθηνών με τον Ελληνικό Συναγερμό στις εκλογές του 1952 και εν συνεχεία εξελέγη αντιπρόεδρος της Βουλής. Στην πρώτη κυβέρνηση του Κωνσταντίνου Καραμανλή ο Τριανταφύλλης διορίστηκε υπουργός Εσωτερικών στις 6 Οκτωβρίου 1955. Επί υπουργίας του εγκαινιάστηκαν έργα, όπως τα έργα υδρεύσεως στην Ελευσίνα.  Παραιτήθηκε από υπουργός στις 11 Ιανουαρίου 1956, μαζί με τον πρωθυπουργό, λόγω ανάληψης καθηκόντων από την υπηρεσιακή κυβέρνηση που διενήργησε εκλογές εκείνη τη χρονιά. Ο Τριανταφύλλης εξελέγη βουλευτής το 1956 με την ΕΡΕ. Πέθανε από ανακοπή της καρδιάς στην Αθήνα, όντας εν ενεργεία βουλευτής και κηδεύτηκε με δημόσια δαπάνη από το Πρώτο Νεκροταφείο. Την έδρα του κατέλαβε ο πρώτος επιλαχών, Ανδρέας Λαμπρόπουλος.
Πλατεία του Λαού (Σαγκάη)

Η Πλατεία του Λαού (κινεζ.: 人民|广场, Rénmín Guǎngchǎng / Σαγκ.: Zenmin guaonzån) είναι μεγάλη δημόσια πλατεία στο Διαμέρισμα Χουαν-που της Σαγκάης. Βρίσκεται νοτίως της οδού Ναντσίν και βορείως της οδού Χουαϊχάι.
Δίπλα στην πλατεία βρίσκεται το κτήριο που αποτελε τη διοικητική έδρα του Δήμου της Σαγκάης, ενώ στη βόρεια πλευρά της πλατείας, κοντά στο σιντριβάνι, βρίσκεται το σημείο αναφοράς, από το οποίο μετρούνται οι αποστάσεις σχεδόν σε όλους τους αυτοκινητόδρομους που ξεκινούν από τον Δήμο της Σαγκάης.

Ιστορία

Πριν το 1949 ο χώρος της Πλατείας του Λαού ήταν χώρος διεξαγωγής ιπποδρομιών, ιδιοκτησίας της Λέσχης Ιπποδρομιών της Σαγκάης. Οι ιπποδρομίες και ο στοιχηματισμός απαγορεύθηκαν κατά τη διάρκεια του Β΄ Παγκόσμιου Πολέμου και δεν επιτράπηκε να ξαναρχίσουν από τη μεταπολεμική αστική κυβέρνηση. Μετά τον Κινέζικο Εμφύλιο Πόλεμο, το νέο, κομμουνιστικό καθεστώς συνέχισε την απαγόρευση και μόλις η λέσχη άρχισε να έχει οικονομικές δυσκολίες, κατέσχεσε την έκταση, μέρος της οποίας έγινε η Πλατεία του Λαού.
Σημαντικές αλλαγές έγιναν στην πλατεία κατά τη δεκαετία του 1990. Η διοικητική έδρα του Δήμου της Σαγκάης (που έχει 24,2 εκατομμύρια δημότες) μεταφέρθηκε δίπλα στην πλατεία από το πρώην κτήριο της HSBC, όπως και το Μουσείο της Σαγκάης. Πιο πρόσφατες προσθήκες αποτελούν το Μέγα Θέατρο της Σαγκάης και το Μουσείο Αστικού Σχεδιασμού.
Κάποια τμήματα του παλιού ιπποδρόμιου παραμένουν ακόμα με μικρές μετατροπές: Τα κτήρια της λέσχης στέγασαν το Μουσείο Τέχνης της Σαγκάης, ενώ εκεί που έτρεχαν τα άλογα βρίσκεται σήμερα το «Πάρκο του Λαού».

Μεταφορές

Ο ομώνυμος σταθμός του Μετρό της Σανγκάης βρίσκεται στη διασταύρωση τριών γραμμών του μετρό: της Γραμμής 1, της Γραμμής 2 και της Γραμμής 8. Αρκετές είναι και οι γραμμές λεωφορείων που έχουν στάσεις στη βόρεια και στη νότια πλευρά της πλατείας.
Γεώργιος Παππάς

Βιογραφία

Ήταν γιος του δημοσιογράφου Σπυρίδωνα Παππά και της ποιήτριας Θεώνης Δρακοπούλου, που έγινε γνωστή με το ψευδώνυμο "Μυρτιώτισσα". Σπούδασε Γεωπονία στo Μονπελιέ της Γαλλίας αλλά δεν αποφοίτησε από τη σχολή και επανερχόμενος στην Ελλάδα διορίστηκε στο Υπουργείο Εξωτερικών, απ΄ όπου ακολούθησε διπλωματική σταδιοδρομία, την οποία εγκατέλειψε όταν εμφανίσθηκε στη θεατρική σκηνή το 1931 με το θίασο του Μήτσου Μυράτ στο έργο "Κύκλος" του Σόμερσετ Μωμ και αργότερα ως συνθιασάρχης με τους θιάσους της Κυβέλης, της Κοτοπούλη κ.ά.
Χρημάτισε μέλος του θιάσου και πρωταγωνιστής του Βασιλικού Θεάτρου Αθηνών παίζοντας πάντα πρωταγωνιστικούς ρόλους. Αλλά και ο ίδιος, στη διάρκεια της κατοχής, διετέλεσε θιασάρχης με την Βάσω Μανωλίδου, τον Βεάκη και τον Δενδραμή. Μετά τον πόλεμο συνεργάστηκε με την Κατερίνα και τον θίασο Λαμπέτη - Χορν ενώ ανέλαβε και καθηγητής της υποκριτικής στη Δραματική Σχολή του Βασιλικού Θεάτρου. Εξαιρετική επιτυχία σημείωσε στα έργα "Έγκλημα και τιμωρία", "Δον Ζουάν", "Καίσαρ και Κλεοπάτρα", "Αγία Ιωάννα", "Ευαγγελισμός" κ.ά.
Ο Γεώργιος Παππάς τιμήθηκε με το χάλκινο παράσημο της Λεγεώνας της Τιμής για τη προσφορά του στο γαλλικό θέατρο. Μετάφρασε πολλά θεατρικά έργα αρκετά από τα οποία και σκηνοθέτησε ο ίδιος.
Παχυτώδης

Βιολογία

Οι προνύμφες αναπτύσσονται σε πολλά είδη δέντρων, για το μεν Pachytodes cerambyciformis σε φυλλοβόλα και κωνοφόρα δέντρα, για δε τον Pachytodes erraticus σε υπόγεια μέρη φυλλoβόλων δέντρων. Ο παχυτώδης συμπληρώνει τον βιολογικό του κύκλο σε δυο χρόνια και είναι ακμαίος το καλοκαίρι.

Γεωγραφική εξάπλωση

Η εξάπλωση του Pachytodes cerambyciformis περιορίζεται στη Δυτική Παλαιαρκτική και την Τουρκία, ενώ τον Pachytodes erraticus συναντούμε ακόμα και πέρα από τα Ουράλια Όρη. Στην Ευρώπη όμως ο Pachytodes cerambyciformis εξαπλώνεται ακόμα σε πιο βόρειες περιοχές σε σχέση με τον Pachytodes erraticus π.χ. στη Μεγάλη Βρετανία και τη Σκανδιναβία.
Οικοκυρική Σχολή Μαρίας Καΐρου

Η Οικοκυρική Σχολή Μαρίας Καΐρου ιδρύθηκε και λειτούργησε στην Σάμο από το 1908 έως το 1914.

Ίδρυση

Η Οικοκυρική Σχολή Μαρίας Καΐρου ιδρύθηκε από την παλιά διευθύντρια της Μαυρογενείου Σχολής Μαρία Καΐρου μετά από σχετικό αίτημα που υπέβαλε στη Συνέλευση στις 21 Ιουνίου 1908.

Στέγαση

Η σχολή αρχικά στεγαζόταν στην οικία του Ιωάννη Ιωαννίδη (Κρύου)Απότο 1911-1912 μεταστεγάζεται από το Βαθύ στο Καρλόβασι λόγωτων περισσότερων αναγκών των κατοίκων της εκεί περιοχής. Θα λειτουργήσει εκεί έως το 1914.

Οικονομικοί πόροι

Το ποσό των τριάντα οθωμανικών λιρών εγκρίθηκε αρχικά ως συνδρομη προς τη σχολή,μετά από σχετικό αίτημα που υποβλήθηκε προς τη συνέλευση. Το 1910 επίσης εγκρίθηκε έκτακτη χορήγηση με το ποσό των δεκαπέντε εικοσάφραγκων. Η Μαρία Καΐρου ζήτησε και εγκρίθηκε να εκθέσει σε λαχείο τα εργόχειρα που φτιάχνονταν στη σχολή της.
Το 1911 έλαβε εκτακτη χορηγία τριακοσίων χρυσών φράγκων.

Τα μαθήματα

Τα μαθήματα που διδάσκονταν ήταν κοπτική, ραπτική, γυμνασιακά μαθήματα από καθηγητές του γυμνασίου και τη Βασιλική Βαρβούνη αριστούχο αποφοιτο του Αρσακείου. Επίσης η γαλλική γλώσσα από τη Γαλλίδα Γαβριέλα και από ειδικές δασκάλες κλειδοκύμβαλο και ζωγραφική.
Κατάτη διάρκεια των θερινών διακοπών παραδίδονταν μαθήματα γαλλικής γλώσσας και νηπιαγωγείου σε όσους επιθυμούσαν με δίδακτρα είκοσι γρόσια για παιδιά νηπιαγωγείου και σαράντα γρόσια το μήνα για μαθητές ανώτερων τάξεων.
Προσφυγή στην αυθεντία

Πληροφορίες

Κατά τον Μεσαίωνα, από τον 12ο αιώνα μέχρι και τον 15ο, η φιλοσοφία του Αριστοτέλη είχε γίνει το επικρατέστερο δόγμα και οι αριστοτελικές πεποιθήσεις αποτελούσαν σημαντικό μέρος κάθε αντιπαράθεσης. Η σκέψη του Αριστοτέλη είχε γίνει τόσο καίρια για την φιλοσοφία του ύστερου Μεσαίωνα, ώστε είχε καταλήξει να αποκαλείται στα λατινικα: Ille Philosophus, δηλαδή «ο Φιλόσοφος», ενώ οι παραθέσεις από κείμενα του Αριστοτέλη ονομάζονταν ipse dixit (το είπε ο ίδιος). Σε αυτό το παράδειγμα, ο Αριστοτέλης αποτελεί παράδειγμα κάποιου ο οποίος είναι αυθεντία στην φιλοσοφία, αλλά, επειδή στην φιλοσοφία δεν υπάρχουν πολλά άμεσα αποδεικτικά στοιχεία, οι ιδέες του αποκτούν μεν βάρος αλλά δεν καθορίζουν και το συμπέρασμα. Από την άλλη μεριά, εάν κάποιος πει ότι επειδή όλοι οι αστρονόμοι πιστεύουν ότι ο πλανήτης Ποσειδώνας υπάρχει αυτό είναι και απόδειξη ότι υπάρχει, τότε η δήλωσή του γίνεται περισσότερο καθοριστική, διότι οι αστρονόμοι γνωρίζουν περισσότερα για το ζήτημα και βρίσκονται σε καλύτερη θέση επιχειρηματολογίας σε ό,τι αφορά τις άμεσες αποδείξεις και όχι γιατί απλώς το πιστεύουν.
Η Ηθική της Αυθεντίας αποτελεί μετα-ηθικιστική θεωρία, σύμφωνα με την οποία κάποιος μπορεί να αποκτήσει γνώσεις μέσω μίας αυθεντίας όπως ο Θεός ή ο Νόμος. Η προσφυγή στην πλειοψηφία είναι μία ειδική περίπτωση προσφυγής στην αυθεντία, όπου αυθεντία είναι η κοινή γνώμη.
Απόρροια του ως άνω είναι και η περίφημη έκφραση «επειδή το λέω εγώ»/«γιατί έτσι», που χρησιμοποιούν συχνά οι γονείς και απεχθάνονται τα παιδιά. Αποτελεί λογική πλάνη με την έννοια ότι ο γονέας είναι η αυθεντία και επομένως διαθέτει την αντίστοιχη γνώση ώστε οι δηλώσεις του να είναι αληθείς. Ωστόσο, όπως και άλλες τέτοιου είδους πλάνες, η εγκυρότητα των δηλώσεών του πηγάζει αποκλειστικά από τις προσωπικές του πεποιθήσεις και όταν υφίσταται πίεση για να αποκαλύψει την λογική συνέχεια πίσω από την δήλωσή του, αδυνατεί να το κάνει ικανοποιητικά. Ούτως εχόντων των πραγμάτων, η πλάνη συνίσταται στο ότι επειδή αποτελούν αυθεντιάζουσες/εξουσιαστικές μορφές στα μάτια των παιδιών, τα παιδιά αναγκάζονται να δεχθούν την δήλωση των γονέων τους ως καθ' αυτή επεξήγηση του εαυτού της.